
Text rozhodnutia
Súd: Krajský súd Bratislava Spisová značka: 11K/40/2004 Identifikačné číslo súdneho spisu: 1004115624 Dátum vydania rozhodnutia: 13. 12. 2011 Meno a priezvisko sudcu, VSÚ: JUDr. Lýdia Noskovičová ECLI: ECLI:SK:KSBA:2011:1004115624.1 Uznesenie Krajský súd v Bratislave v konkurznej veci úpadcu: Výroba krmív, s.r.o. v konkurze, 972 02 Opatovce nad Nitrou č. 552, IČO: 31 372 490 s ustanoveným správcom konkurznej podstaty JUDr. Jozefom Hurtišom, advokátom, F. X, XXX XX R., takto r o z h o d o l : Súd z r u š u j e konkurz na majetok úpadcu: Výroba krmív, s.r.o. v konkurze, 972 02 Opatovce nad Nitrou č. 552, IČO: 31 372 490 podľa § 44 ods. 1 písm. a) a d) ZKV, ktorý bol vyhlásený uznesením pod č.k. 11K 40/2004 - 119 zo dňa 07.03.2005. Súd z b a v u j e JUDr. Jozefa Hurtiša, advokáta, F. X, XXX XX R., funkcie správcu konkurznej podstaty. O odmene správcov súd rozhodol uznesením o schválení konečnej správy. Žiaden z účastníkov nemá právo na úhradu trov konania. o d ô v o d n e n i e : Uznesením tunajšieho súdu pod č.k. 11K 40/2004-119 zo dňa 07.03.2005 bol vyhlásený konkurz na majetok dlžníka: Výroba krmív, s.r.o. , 972 02 Opatovce nad Nitrou č. 552, IČO: 31 372 490. Súd v predmetnom uznesení ustanovil do funkcie správcu konkurznej podstaty PhDr. Mgr. Helenu Drappanovú, advokátku, sídlom R. XX/A, XXX XX U.. Rozhodnutím schôdze veriteľov dňa 29.06.2009 súd do funkcie správcu konkurznej podstaty ustanovil JUDr. Jozefa Hurtiša, advokáta, F. 3, Prievidza. Dňa 06.07.2011 predložil správca konkurznej podstaty súdu konečnú správu o speňažení majetku z podstaty a vyúčtovaní odmeny a výdavkov správcu. Speňažením majetku úpadcu správca získal sumu vo výške 69.200,- Eur. Výdavky predstavovali čiastku 36.426,51 Eur, ktorá sa skladala z odmeny správcov: PhDr. Mgr. Heleny Drappanovej vo výške 535,60 Eur, JUDr. Jozefa Hurtiša vo výške 10.176,33 Eur, hotových výdavkov vo výške 552,94 Eur a nárokov proti podstate vo výške 25.161,64 Eur, vrátane súdneho poplatku za konkurzné konanie vo výške 830,40 Eur. Konečná správa bola súdom schválená uznesením pod č.k. 11K 40/2004-302 zo dňa 12.09.2011, ktoré nadobudlo právoplatnosť dňa 20.10.2011. Na základe vyúčtovaní v konečnej správe, súd vydal opatrením zo dňa 24.10.2011 súhlas správcovi na vydanie výťažku zo speňaženia založeného majetku úpadcu po odpočítaní nákladov výťažku oddelenému veriteľovi Gamota, výrobné družstvo, sídlom Hadovská cesta 870, Komárno. Dňa 12.12.2011 správca konkurznej podstaty predložil súdu správu o uhradení nárokov v zmysle uznesenia o schválení konečnej správy a opatrenia súdu na vydanie výťažku oddelenému veriteľovi, o čom predložil aj výpis z bankového účtu správcu. Súdny poplatok vo výške 830,40 Eur bol uhradený na účet súdu dňa 26.10.2011. Správcovi konkurznej podstaty nezostali na účte žiadne finančné prostriedky na uspokojenie ostatných uplatnených pohľadávok konkurzných veriteľov rozvrhom, z toho dôvodu nebude vydané rozvrhové uznesenie. Súd v priebehu celého konania skúma, či sú splnené podmienky na to, aby sa mohlo v konaní pokračovať. Jednou z podmienok je, aby dlžník mal majetok postačujúci aspoň na úhradu trov konania / §5 ZKV/. Súd na základe konečnej správy správcu konkurznej podstaty zistil, že úpadca nemá majetok, ktorý by bolo možné speňažiť v rámci ponukových kôl a uspokojiť ani pomerne pohľadávky proti podstate a nároky konkurzných veriteľov v rámci tried rozvrhovým uznesením a ktorý by postačoval na ďalšie krytie nákladov konania, pretože ten, ktorý mal, bol speňažený s nepostačujúcim výťažkom a zvyšok vecí, ktoré nebolo možné predať súd vylúčil z konkurznej podstaty v súlade s ustanovením § 27 ods. 12 ZKV opatrením č.k. 11K 40/2004-294 zo dňa 20.07.2011. V zmysle § 44 ods.1 písm. a/ zák.č. 328/91 Zb. o konkurze a vyrovnaní v platnom znení súd uznesením zruší konkurz, v ktorom nedošlo k potvrdeniu núteného vyrovnania, ak zistí, že tu nie sú predpoklady pre konkurz. V zmysle § 44 ods.1 písm. d/ zák.č. 328/91 Zb. o konkurze a vyrovnaní v platnom znení súd uznesením zruší konkurz, v ktorom nedošlo k potvrdeniu núteného vyrovnania, ak zistí, že majetok úpadcu nepostačuje na úhradu výdavkov a odmeny správcu, pričom neprihliada na veci a pohľadávky vylúčené z podstaty, a podľa ods. 4 citovaného ustanovenia, súd zbaví správcu funkcie. O odmene a výdavkoch správcu konkurznej podstaty úpadcu súd rozhodol v uznesení o schválení konečnej správy. Správca konkurznej podstaty preukázal uhradenie nárokov na základe uznesenia o schválení konečnej správy bankovými dokladmi, preto súd v zmysle ust. § 44 ods. 1 písm. a) a d) ZKV a ods. 4 cit. ustanovenia zrušil konkurz a súčasne správcu konkurznej podstaty zbavil jeho funkcie. Na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu. Žiaden z účastníkov nemá právo na náhradu trov konania § 150 O.s.p.. Správca oznámi súdu, či ukončil účtovnú závierku úpadcu. Poučenie: Proti tomuto uzneseniu je možné podať odvolanie v lehote 30 dní od jeho zverejnenia v Obchodnom vestníku na Krajskom súde v Bratislave. V odvolaní je potrebné uviesť okrem všeobecných náležitostí (§ 42 ods. 3 O.s.p. v nadväznosti na § 66e ods. 1 ZKV) v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 204 ods. 1 a § 205 ods. 1 a 2 O.s.p. v nadväznosti na § 66 ods. 1 ZKV). Zrušením konkurzu zanikajú účinky vyhlásenia konkurzu uvedené v § 14 ZKV, platnosť a účinnosť úkonov vykonaných počas konkurzu tým nie je dotknutá (§ 45 ods. 1 ZKV).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2011:1004115624.1 (dáta aktuálne k 12. 11. 2026). Záväzné je znenie zverejnené súdom.




